PATVIRTINTA

Rokiškio rajono savivaldybės tarybos

2020 m. gegužės 29 d. sprendimu Nr. TS-

**ROKIŠKIO RAJONO SAVIVALDYBĖS JAUNIMO SAVANORIŠKOS TARNYBOS FINANSAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Rokiškio rajono savivaldybės jaunimo savanoriškos tarnybos finansavimo tvarkos aprašas (toliau − Aprašas) reglamentuoja jaunimo savanoriškos tarnybos organizavimo finansavimą.

2. Jaunimo savanoriška tarnyba Rokiškio rajono savivaldybėje– visuma organizuojamų ir vykdomų savanoriškų veiklų, kuriose dalyvauja savanoris, Priimanti organizacija, savanorišką veiklą organizuojanti organizacija (toliau − SVO organizacija), Jaunimo reikalų departamentas prie Socialinės apsaugos ir darbo ministerijos ir Rokiškio rajono savivaldybės administracija.

3. Jaunimo savanoriška tarnyba Rokiškio rajono savivaldybėje vykdoma vadovaujantis Lietuvos Respublikos savanoriškos veiklos įstatymu ir Lietuvos Respublikos socialinės apsaugos ir darbo ministro 2018 m. birželio 22 d. įsakymu Nr. A1-317 patvirtintu Jaunimo savanoriškos tarnybos organizavimo tvarkos aprašu.

**II SKYRIUS**

**JAUNIMO SAVANORIŠKOS TARNYBOS ROKIŠKIO RAJONO SAVIVALDYBĖJE FINANSAVIMAS**

4. Jaunimo savanoriškos tarnybos Rokiškio rajono savivaldybėje organizavimui SVO organizacija gali gauti finansavimą iš:

4.1. Lietuvos Respublikos socialinės apsaugos ir darbo ministerijos ir (ar) jai pavaldžių įstaigų skirtų asignavimų;

4.2. Rokiškio rajono savivaldybės biudžeto;

4.3. kitų teisėtų finansavimo šaltinių.

5. Lėšos iš Rokiškio rajono savivaldybės biudžeto SVO organizacijai gali būti skiriamos:

5.1. kaip Lietuvos Respublikos socialinės apsaugos ir darbo ministerijos ir (ar) jai pavaldžių įstaigų organizuoto konkurso laimėtos jaunimo savanoriškos tarnybos programos dalinis prisidėjimas;

5.2. laimėjus jaunimo savanoriškos tarnybos Rokiškio rajono savivaldybėje organizavimo paslaugos konkursą viešųjų pirkimų teisės aktų nustatyta tvarka.

6. Jei SVO organizacija, kuri registruota Rokiškio rajono savivaldybės teritorijoje dalyvauja Lietuvos Respublikos socialinės apsaugos ir darbo ministerijos ir (ar) jai pavaldžių įstaigų organizuotame konkurse finansavimui gauti, tai ji gali pateikti prašymą Rokiškio rajono savivaldybės jaunimo reikalų tarybai ir gauti prisidėjimą iš Jaunimo politikos įgyvendinimo programos.

7. Lėšos jaunimo savanoriškai tarnybai Rokiškio rajono savivaldybėje įgyvendinti yra numatomos Rokiškio rajono savivaldybės Jaunimo politikos įgyvendinimo programoje planuojant savivaldybės biudžetą.

8. Vadovaudamasis Rokiškio rajono savivaldybės tarybos sprendimu patvirtintu einamųjų metų biudžetu ir atsižvelgdamas į Rokiškio rajono savivaldybės jaunimo reikalų tarybos nutarimą, numatytas lėšas SVO organizacijai skiria administracijos direktoriaus įsakymu.

9. Jei Rokiškio rajono savivaldybės teritorijoje nėra akredituotos SVO organizacijos Rokiškio rajono savivaldybė skelbia paslaugos konkursą viešųjų pirkimų teisės aktų nustatyta tvarka. Konkurse gali dalyvauti tik Jaunimo reikalų departamento prie Socialinės apsaugos ir darbo ministerijos akredituotos SVO organizacijos, kurioms suteikta teisė dirbti Rokiškio rajono savivaldybės teritorijoje.

10. Jaunimo savanoriškai tarnybai Rokiškio rajono savivaldybėje organizuoti skirtos lėšos naudojamos SVO organizacijos jaunimo savanoriškos tarnybos programos veiklos ir administravimo išlaidoms padengti bei savanoriams reikalingoms paslaugoms kompensuoti.

11. Rokiškio rajono savivaldybės administracija sudaro biudžeto lėšų naudojimo sutartį su SVO organizacija.

12. SVO organizacija savanoriškos veiklos metu savanorio patirtas išlaidas kompensuoja vadovaudamasi Savanoriškos veiklos išlaidų kompensavimo sąlygų ir tvarkos aprašu, patvirtintu Lietuvos Respublikos socialinės apsaugos ir darbo ministro 2011 m. liepos 14 d. įsakymu Nr. A1-330 „Dėl Savanoriškos veiklos išlaidų kompensavimo sąlygų ir tvarkos aprašo patvirtinimo“.

13. Savanoris, pretenduojantis į išlaidų kompensavimą, renka dokumentus, įrodančius patirtas išlaidas, ir pateikia juos mentoriui.

14. SVO organizacija, gavusi Rokiškio rajono savivaldybės finansavimą, kiekvieną ketvirtį turi atvykti į Rokiškio rajono savivaldybės jaunimo reikalų tarybos posėdį ir informuoti apie jaunimo savanoriškos tarnybos Rokiškio rajono savivaldybėje programos įgyvendinimą bei pasiektus rodiklius. SVO organizacija atvyksta į Jaunimo reikalų tarybos posėdį Jaunimo reikalų taryba turi teisę tikrinti, kaip SVO organizacija laikosi šio Aprašo ir biudžeto lėšų naudojimo sutartyje nustatytų įsipareigojimų ir, esant reikalui, siūlyti administracijai nutraukti finansavimo sutartį.

**III SKYRIUS**

**BAIGIAMOSIOS NUOSTATOS**

15. Savivaldybės administracija teikia metodinę pagalbą, rekomendacijas SVO organizacijoms ir priimančioms organizacijoms, kitoms valstybės ir savivaldybių institucijoms bei įstaigoms, kitiems fiziniams ir juridiniams asmenims savanoriškos tarnybos įgyvendinimo klausimais.

16. Aprašą tvirtina, keičia ir pildo Rokiškio rajono savivaldybės taryba.

17. Aprašo vykdymo kontrolę atlieka Švietimo, kultūros ir sporto skyrius teisės aktų nustatyta tvarka.

18. Ginčai dėl šio Aprašo taikymo, sprendimo dėl lėšų skyrimo ar neskyrimo sprendžiami Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_